钦定古今图书集成/明伦汇编/氏族典/第018卷 > 《论不赐姓》前人
## 钦定古今图书集成/明伦汇编/氏族典/第018卷 > 《论不赐姓》前人

汉高祖尝赐娄敬诸项皆以刘氏，亦可谓知天子之
职矣。然而知其职而未知其义，故材陋少文，不如元
魏孝文之长于议论也。魏孝文赐“乔”氏则取其高远，
改源氏则取其同源。后世帝者，徒具英主所为意，其
驾驭豪杰，或出于此。于是跋扈之臣与蛮酋贼渠，例
皆赐以国姓，谓之固结其心，而不知取笑贻辱，无以
“示天下威重。”夫姓者，出于天，授于祖宗。先圣以神明
之德，奄有天下，以为神明万物之主。而嗣君乃屈帝
尊，以下同于三者之贱，此当时公卿大臣不学之过
也。古之赐姓受氏不然。天子之子，常为显诸侯；诸侯
之子，常为名卿士大夫。至起于疏逖者，又一时贤能
才智之士，其言行卓卓，皆可称道。求之于《诗》，则齐之
姜，知其前有四岳，而后有太公；宋之子，知其前有成
汤，后有微子；孟庸、孟弋，知为卫之世族；南方之原，知
为陈之名家。求之《春秋》，则施、臧、季、孟之氏于字，戴、武、
穆、宣之氏于谥，中行、司马之氏于官，郈、御、秦、费之氏
于邑，皆可以概见。则三代之典礼与后世沿袭之误，
较然甚明。而魏、汉以来，赐姓附属籍者，不如不赐之
为愈也。